HIMPUNAN HADITH HARIAN JAKIM 


Kategori : AKIDAH Syirik 
Tajuk : 

Menjauhi Segala Bentuk Syirik 

Hadith : 

Rasulullah s. a. w bersabda yang maksudnya: "Sesungguhnya tawar jampi, tangkal azimat, ilmu guna- 
guna (ilmu pengasih untuk menambatkan hati suami kepada isterinya atau hati isteri kepada suaminya) 
adalah syirik." 

Riwayat Abu Daud dan Imam Ahmad 


Huraian 

Pengajaran hadis: 

i) Tawar jampi, tangkal azimat dan ilmu pengasih adalah haram di sisi Islam sekiranya ia 
mengandungi perkataan yang tidak difahami maknanya atau yang berdasarkan sihir, 
memuja hantu syaitan dan jin iblis atau yang mengandungi benda-benda najis dan kotor. 

ii) Perbuatan ini adalah termasuk dalam perbuatan 'syirik yang tersembunyi' yang 
diertikan sebagai mengiktiqadkan sesuatu sebab itu dengan keadaan hakikatnya memberi 
kesan yang baik atau buruk, contohnya disebabkan tangkal azimat yang digunakan itu 
maka seseorang itu terselamat daripada bahaya dan sebagainya. 

iii) Kecuali jika ia menggunakan ayat-ayat al-Quran, nama-nama Allah atau sifat-Nya 
atau yang berbentuk zikrullah maka yang demikian tidaklah diharamkan. 

iv) Di antara perbuatan syirik tersembunyi yang lain adalah seperti; 

a) Menanamkan perasaan takut dan gerun kepada kekuatan sesuatu yang lain dari Allah. 

b) Menumpukan harapan kepada sesuatu yang lain daripada Allah. 

c) Bersumpah dengan sebarang sebutan yang lain daripada menyebut nama atau sifat 
Allah. 

d) Mengatakan:" Kalaulah tidak kerana pertolongan dia, tentulah aku tidak berjaya" dan 
sebagainya. 

e) Mengatakan:" Kalaulah tidak kerana ayam berkokok, polis meronda dan sebagainya 
tentulah rumahku dimasuki pencuri". 

f) Melakukan sesuatu amal ibadat atau membuat sesuatu pengorbanan, perjuangan, 
bukan kerana menjunjung perintah Allah tetapi untuk suatu tujuan yang lain. 

v) Selaku umat Islam hendaklah kita menjauhi segala bentuk perbuatan yang 
mensyirikkan Allah kerana dosa syirik adalah dosa yang paling besar. Sebaliknya 
hendaklah meletakkan keyakinan bahawa segala sesuatu itu adalah bergantung pada 
takdir Allah dan keizinan-Nya jua. 



